રહસ્ય વધુ ઘેરું બનતું ગયું, કાઉન્ટર પર બેઠેલા અને પાછળ ઊભેલા ધનિક એ બંને માણસ માટે રહસ્ય હતું ! હવે પેલા પાછળ ઊભેલા ધનિકને થયું કે ત્રણ દિવસ પહેલાં અખબારમાં એક ખબર છપાઈ હતી, કે એક ટ્રક ડ્રાઇવરે શરાબ પીને ટ્રક ચલાવ્યો અને એક બાળકીનું મૃત્યુ થયું તથા એની મા બહુ ગંભીર રીતે ઘાયલ થઈ. એની માને હૉસ્પિટલમાં દાખલ કરીને ડૉક્ટરોએ કહ્યું કે તે બચે પણ ખરી અને ન પણ બચે ! ક્યાંક આ બાળકની એ બહેન તો મરી ગઈ નહીં હોય ને ? ક્યાંક હૉસ્પિટલમાં દાખલ થયેલી એની બેહોશ મા વિશે તો ડૉક્ટરોએ હાથ અધ્ધર તો નહીં કરી દીધા હોય ને ? ત્યારે કદાચ આ માસુમ હૃદયમાં એવી વાત ઊઠી હશે કે, હું મારી મા સાથે મારી બહેન માટે આ ઢીંગલી મોકલી આપું ! એટલે બિચારો આ બાળક પોતાની પાસેના થોડાક પૈસા લઈને ઢીંગલી ખરીદવા ઘૂમતો હશે !